**POSTOPKI PRIZNAVANJA DVEH VRST OBŠTUDIJSKE DEJAVNOSTI, ZUNANJIH IZBIRNIH PREDMETOV IN TUTORSKEGA DELA NA FAKULTETI ZA SOCIALNO DELO**

Na Univerzi v Ljubljani (UL) kreditno vrednotimo in priznavamo »obštudijske dejavnosti« na podlagi dveh pravilnikov, in sicer:

1. Pravilnika o obštudijski dejavnosti UL (v okviru teh postopkov se ureja tudi priznavanje zunanjih izbirnih predmetov.)

2. Pravilnika o postopku in merilih za priznavanje neformalno pridobljenega znanja in spretnosti.

**POSTOPEK ŠT. 1 (IZVEDE GA REFERAT), UREJATA GA PRAVILNIK O OBŠTUDIJSKI DEJAVNOSTI UL IN POSTOPEK UVELJAVLJANJA IZBIRNIH PREDMETOV**

**1. Center za obštudijsko dejavnost Univerze v Ljubljani (COD UL) – zunanja izbirnost**

V okviru zunanje izbirnosti lahko študentka ob vpisu v višji letnik programa 1. stopnje Socialno delo ali 1. letnik magistrskega programa 2. stopnje Socialno delo izbere predmet, ki ga ponuja **center za obštudijsko dejavnost (COD)**.

**Postopek**: S seznama *Centra za obštudijsko dejavnost**UL* študentka izbere kreditno ovrednotene dejavnosti, kjer v okviru splošne zunanje izbirnosti lahko pridobi 3 ali 4 KT na letnik do največ 9 KT na celoten študijski program.

Če obštudijska dejavnost ne dosega 5 KT, mora študentka izbrati dodatno obštudijsko dejavnost ali zunanji izbirni predmet, da doseže skupno vsoto vsaj 5 KT.

**2. Zunanji izbirni predmet - ZIP.** Univerza v Ljubljani vsako leto razpiše seznam predmetov, ki jih akademije in fakultete ponujajo študentkam drugih članic. Nekateri od teh predmetov so posebej akreditirani le za študentke drugih članic. V okviru zunanje izbirnosti lahko študentka izbira med ponujenimi predmeti. Če izbrani zunanji predmet ne dosega 5 KT, mora študentka izbrati dodatni predmet ali obštudijsko dejavnost, da doseže skupno vsoto vsaj 5 KT.

**3. Leto plus:** Redne tuje študentke, ki so prvič vpisane na UL v študijske programe 1. in 2. stopnje in ki vpišejo modul Leto plus, lahko predmeta***Slovenščina kot tuji jezik – Lektorat 1 in Lektorat 2,*** koristijo v okviru zunanje izbirnosti.

**Postopek**: Študentka *do zaključka vpisa* v referat dostavi potrdilo o vpisu zgoraj navedene izbire s strani fakultete, akademije, COD ali modula Leto plus. S tem potrdi vpis za naslednje študijsko leto. *Po opravljeni obveznosti* študentka v referat dostavi potrdilo o opravljeni obveznosti s strani fakultete, akademije, COD ali modula Leto plus, na podlagi katerega referat vpiše opravljeno obveznost v študentkin e-indeks.

**POSTOPEK ŠT. 2 (IZVEDE GA KOMISIJA ZA ŠTUDIJSKE ZADEVE), UREJA GA PRAVILNIK O POSTOPKU IN MERILIH ZA PRIZNAVANJE NEFORMALNO PRIDOBLJENEGA ZNANJA IN SPRETNOSTI**

Ostalo »obštudijsko dejavnost« - ki se lahko izvaja znotraj ali zunaj Slovenije in UL in katere priznavanje ni vezano na 5 % zunanjo izbirnost, ureja Pravilnik o postopku in merilih za priznavanje neformalno pridobljenega znanja in spretnosti. Kandidatkam te prošnje ni potrebno vložiti oz. najaviti že ob vpisu v letnik.

Za postopek priznavanja lahko zaprosijo kandidatke, ki želijo, da se jim neformalno pridobljeno znanje in spretnosti upoštevajo kot pogoji za vpis ali kot del obveznosti študijskega programa, v katerega so že vpisane.

Ta postopek izvede Komisija za študijske zadeve (KŠZ) na podlagi vloge (obrazec) in dokazil (potrdilo ali druga listina) o predhodno opravljenem izobraževanju. Zgornja meja za priznanje pridobljenih KT ni določena.

Če KŠZ na podlagi omenjenih dokazil prizna neformalna znanja in spretnosti kot opravljeno študijsko obveznost, jih ovrednoti po merilih za kreditno vrednotenje študijskih programov po ECTS. Uveljavljanje KT, pridobljenih s takšno obštudijsko dejavnostjo, ni omejeno le na izbirne predmete, temveč *se nanaša na katerikoli del obveznosti študijskega programa,* *razen zaključnega dela (1. in 2. stopnja) in obveznih nezamenljivih predmetov na 1. stopnji*: [https://www.fsd.uni-lj.si/raziskovalno\_in\_razvojno\_delo/mednarodno\_sodelovanje/program\_ erasmus/dodiplomski\_studij/](https://www.fsd.uni-lj.si/raziskovalno_in_razvojno_delo/mednarodno_sodelovanje/program_%20erasmus/dodiplomski_studij/). Za priznanje obveznih predmetov na programih 2. stopnje je potrebno soglasje skrbnika modula ali programa (izredni študij).\*

**Postopek**: Za namen oblikovanja prošnje za priznavanje neformalno pridobljenega znanja in spretnosti, kreditno ovrednotenje in uveljavljanje priznanih KT namesto KT izbranih predmetov v študijskem programu 1. ali 2. stopnje na FSD, *kandidatka izpolni obrazec UL* »Vloga za priznavanje neformalno pridobljenega znanja in spretnosti«([https://www.uni-lj.si/o\_univerzi\_v\_ljubljani/ organizacija\_\_pravilniki\_in\_porocila/predpisi\_statut\_ul\_in\_pravil niki/2013071116244099/](https://www.uni-lj.si/o_univerzi_v_ljubljani/%20organizacija__pravilniki_in_porocila/predpisi_statut_ul_in_pravil%20niki/2013071116244099/)).

**Izpolnjeni obrazec in (skenirana) dokazila kandidatka pošlje aktualni predsednici KŠZ na njen e-naslov, v fizični obliki pa predloži tajnici v dekanatu FSD.**

**Študentka, ki vlaga prošnjo na KŠZ, navede, ali želi obštudijsko dejavnost uveljaviti kot del zunanje izbirnosti (kot izbirni predmet v predmetniku ali del drugih obveznosti študijskega programa\*) ali naj se ji zgolj vpiše v Prilogo k diplomi.**

KŠZ študentki izda sklep o priznanju/nepriznanju/delnem priznanju neformalno pridobljenih znanj in spretnosti, ovrednotenih s KT.

Glede na to, koliko prošenj zbere, komisija zaseda najmanj enkrat na dva meseca in največ dvakrat mesečno, običajno pa enkrat mesečno.

**POSTOPEK ŠT. 3 (IZVEDE GA KOMISIJA ZA ŠTUDIJSKE ZADEVE) - NAGRAJEVANJE TUTORSKEGA DELA - UREJA PRAVILNIK O TUTORSTVU NA FSD Z UPOŠTEVANJEM PRAVILNIKA O POSTOPKU IN MERILIH ZA PRIZNAVANJE NEFORMALNO PRIDOBLJENEGA ZNANJA IN SPRETNOSTI**

- za opravljeno tutorsko delo lahko tutorke za posamezno študijsko leto prejmejo tudi do 3 KT, in sicer po 1 KT za vsakih 30 ur tutoriranja, ki jim jih na podlagi vloge za priznavanje neformalno pridobljenega znanja in spretnosti prizna Komisija za študijske zadeve in se jim vpišejo v prilogo k diplomi,

- za opravljeno tutorsko delo lahko tutorke za posamezno študijsko leto namesto zunanjega izbirnega predmeta uveljavijo priznane KT, ki jim jih na podlagi vloge za priznavanje neformalno pridobljenega znanja in spretnosti prizna Komisija za študijske zadeve.

Da bodo dosegle 5 KT, morajo KT, pridobljene s tutorskim delom, dopolniti z obštudijsko dejavnostjo ali s predmetom s seznama zunanjih izbirnih predmetov (ZIP) v vrednosti manjkajočih KT.